Για άλλες χρήσεις, δείτε: Ιάκωβος.

Ο **Απόστολος Ιάκωβος** ήταν γιος του Ζεβεδαίου (Ματθ.4,21. Μαρκ.1,19. 3,17. Λουκ.5,10) και της Σαλώμης (Ματθ.20,20.Μαρκ.15,40.16,1) και πρεσβύτερος αδελφός του μαθητού και Ευαγγελιστού Ιωάννου (Μαρκ.5,37). Καταγόταν και αυτός από την Βησθαϊδά της Γαλιλαίας. Ασχολούνταν με την αλιεία στη λίμνη Γεννησαρέτ, μαζί με τον Ιωάννη, έχοντας μαζί τους και τον πατέρα τους, καθώς και πολλούς εργάτες. Είχαν δικό τους πλοίο και φαίνεται πως διεύθυναν αρκετά εύρωστη επιχείρηση, με οποία συνεργαζόταν και ο Πέτρος (Λουκ.5,10). Παρ' όλα αυτά όταν άκουσαν το κήρυγμα του Ιησού «αφέντες τον πατέρα αυτών Ζεβεδαίον εν τω πλοίω μετά τω μισθωτών απήλθον οπίσω αυτού» (Μαρκ.1,20).

Ο Ιάκωβος μαζί με τον Πέτρο και τον Ιωάννη βρισκόταν πλησιέστερα στον Κύριο και γι' αυτό έγιναν μάρτυρες πολλών μεγάλων γεγονότων, που δεν τα βίωσαν οι άλλοι Απόστολοι. Έγιναν αποκλειστικοί μάρτυρες της Μεταμορφώσεως του Κυρίου (Ματθ.17,1.Μαρκ.9,2.Λουκ.9,28). Είδαν την θαυμαστή ανάσταση της κόρης του αρχισυνάγωγου Ιάειρου (Μάρκ.5,27. Λουκ.8,51). Είχαν την τιμή να προσκληθούν από τον Ιησού κοντά Του κατά τις ώρες της αγωνίας στον κήπο της Γεσθημανής (Μάρκ.14,33.Ματθ.26,37). Η οικειότητα αυτή οδήγησαν προφανώς τον Ιάκωβο με τον αδελφό του Ιωάννη να ζητήσουν μέσω της μητέρας τους από τον Κύριο πρωτοκαθεδρία στην εγκόσμια βασιλεία Του, παρανοώντας την αποστολή του Μεσσία (Ματθ.20,20-23.Μαρκ.10,35).

Τον Ιάκωβο χαρακτήριζε ζωηρός ενθουσιασμός και βαθιά πίστη. Μετά την Πεντηκοστή του ανέλαβε να κηρύξει το Ευαγγέλιο στην ευρύτερη περιοχή της Παλαιστίνης. Μεγάλο πλήθος ανθρώπων μεταστρέφονταν στη νέα πίστη και άλλαζε τρόπο ζωής χάρις στο έργο του Ιακώβου. Αυτό θορύβησε ιδιαίτερα τους άρχοντες των Ιουδαίων, οι οποίοι τον συνέλαβαν και τον αποκεφάλισαν, με διαταγή του Ηρώδη Αγρίππα, το 44 μ.Χ. (Πράξ.12,2). Ο Ιάκωβος είναι ο πρώτος μάρτυρας μεταξύ των Αποστόλων. Η μνήμη του εορτάζεται από την Ορθόδοξη Εκκλησία στις 30 Απριλίου, από δε την Καθολική Εκκλησία στις 25 Ιουλίου.

* ***Γιατί από τους αποστόλους ο Ηρώδης προτίμησε να θανατώσει τον Ιάκωβο;*** Ο Χριστός είχε ονομάσει τον Ιάκωβο και τον Ιωάννη βοανεργές, υιούς βροντής, διότι διακρίνονταν για το ιερό πάθος και τη ζωηρότητά τους απέναντι της ασέβειας. Ο λόγος τους βροντούσε και άστραπτε. Ως φαίνεται λοιπόν, με το νευρώδες και ελεγκτικό κήρυγμά του ο Ιάκωβος προκαλούσε τους ανθρώπους του Ηρώδη και διήγειρε το μίσος τους.

Μικρογραφία του Αποστόλου Ιακώβου σε Κώδικα

«Ιάκωβος της Κομποστέλλας»
--------------------------

Στον Καθεδρικός Ναός του Σαντιάγο ντε Κομποστέλα της ισπανικής πόλης Σαντιάγο ντε Κομποστέλα (*Santiago de Compostela*) θεωρείται ότι βρίσκεται ο τάφος του Αποστόλου Ιακώβου. Κατά την παράδοση, αποκεφαλίστηκε στα Ιεροσόλυμα, αλλά έχοντας διδάξει το Χριστιανισμό στους Κέλτες της Ιβηρικής Χερσονήσου, το λείψανό του μεταφέρθηκε αργότερα στη Γαλικία. Ο συγκεκριμένος Καθεδρικός Ναός αποτελεί μεγάλο κέντρο προσκύνησης της Ιβηρικής, καθώς σε αυτόν συρρέουν πλήθη προσκυνητών, ακολουθώντας τον λεγόμενο «δρόμο του Αγίου Ιακώβου». Τιμάται ως «Ιάκωβος της Κομποστέλλας» στις 25 Ιουλίου.

Παραπομπές
----------

1. ↑  (Γερμανικά) *Catalog of the German National Library*. 118556800. Ανακτήθηκε στις 29  Μαΐου 2020.
2. ↑  «Calendarium Romanum». (λατινική γλώσσα) *Calendarium Romanum Generale (1969)*. Typis Polyglottis Vaticanis Publisher. Βατικανό. 1969. σελ. 28.
3. 1 2 3  (Γερμανικά) *Catalog of the German National Library*. 118556800. Ανακτήθηκε στις 10  Ιουνίου 2020.
4. 1 2 3  Nikifor Bazhanov: «Иллюстрированная полная популярная библейская энциклопедия в 4-х выпусках» (Ρωσικά) Μόσχα. 1891.
5. ↑  Ευαγγελιστής Μάρκος: «Εὐαγγέλιον κατὰ Μᾶρκον» (Ελληνικά)
6. ↑  Απόστολος Ματθαίος: «εὐαγγέλιον κατὰ Μαθθαῖον»
7. ↑  διάφοροι συγγραφείς: «Энциклопедический словарь» (Ρωσικά) Brockhaus–Efron. Αγία Πετρούπολη. 1907.
8. ↑  Ευαγγελιστής Μάρκος: «Εὐαγγέλιον κατὰ Μᾶρκον» (Ελληνικά)

Εξωτερικοί σύνδεσμοι
--------------------

* Πολυμέσα σχετικά με το θέμα  Saint James the Greater στο Wikimedia Commons
* Ο ΑΠΟΣΤΟΛΟΣ ΙΑΚΩΒΟΣ ΤΟΥ ΖΕΒΕΔΑΙΟΥ | apostoliki-diakonia.gr

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 289664662
* LCCN: n80004184
* ISNI: 0000 0003 9503 8177
* GND: 118556800
* NKC: jn20001005092
* BNE: XX1142160

 |

 |